2020. gada 7. janvārī Noteikumi Nr. 9

Rīgā (prot. Nr. 1 18. §)

**Grozījumi Ministru kabineta 2002. gada 21. maija noteikumos Nr. 194 "Izglītības programmu minimālās prasības arhitekta profesionālās kvalifikācijas iegūšanai"**

Izdoti saskaņā ar likuma

"Par reglamentētajām profesijām un

profesionālās kvalifikācijas atzīšanu"

6. panta 2. punktu un

7. panta pirmo daļu

Izdarīt Ministru kabineta 2002. gada 21. maija noteikumos Nr. 194 "Izglītības programmu minimālās prasības arhitekta profesionālās kvalifikācijas iegūšanai" (Latvijas Vēstnesis, 2002, 91. nr.; 2016, 59. nr.) šādus grozījumus:

1. Papildināt noteikumus ar 5. punktu šādā redakcijā:

"5. Likuma "Par reglamentētajām profesijām un profesionālās kvalifikācijas atzīšanu" 8. panta otrās daļas 1. punktā minēto divus gadus ilgās praktiskā darba pieredzes ieguvi sertificēta arhitekta uzraudzībā persona var uzsākt pēc pirmo triju studiju gadu pabeigšanas, un tā var notikt citā Eiropas Savienības dalībvalstī vai Eiropas Brīvās tirdzniecības asociācijas dalībvalstī. Praktiskā darba pieredze tiek balstīta uz šo noteikumu 2. punktā minētajām zināšanām, prasmēm un kompetencēm. Praktiskā darba pieredzes ieguves pārraudzību Latvijā veic sertificēts arhitekts. Ja praktiskā darba pieredze tiek iegūta citā Eiropas Savienības dalībvalstī vai Eiropas Brīvās tirdzniecības asociācijas dalībvalstī, praktiskā darba pieredzes ieguves pārraudzību veic persona vai institūcija, kurai ir tiesības īstenot patstāvīgu profesionālo darbību arhitekta profesijā attiecīgajā valstī. Studiju rezultātus pēc praktiskā darba pieredzes apguves novērtē izglītības iestāde, kas īsteno arhitektūras izglītības programmu, sadarbībā ar institūciju, kas saskaņā ar Būvniecības likumu veic būvspeciālistu kompetences novērtēšanu un patstāvīgās prakses uzraudzību arhitektūras jomā."

2. Izteikt informatīvo atsauci uz Eiropas Savienības direktīvu šādā redakcijā:

"**Informatīva atsauce uz Eiropas Savienības direktīvām**

Noteikumos iekļautas tiesību normas, kas izriet no:

1) Eiropas Parlamenta un Padomes 2005. gada 7. septembra Direktīvas 2005/36/EK par profesionālo kvalifikāciju atzīšanu;

2) Eiropas Parlamenta un Padomes 2013. gada 20. novembra Direktīvas Nr. [2013/55/ES](http://eur-lex.europa.eu/eli/dir/2013/55/oj/?locale=LV), ar ko groza Direktīvu [2005/36/EK](http://eur-lex.europa.eu/eli/dir/2005/36/oj/?locale=LV) par profesionālo kvalifikāciju atzīšanu un Regulu (ES) Nr. [1024/2012](http://eur-lex.europa.eu/eli/reg/2012/1024/oj/?locale=LV) par administratīvo sadarbību, izmantojot Iekšējā tirgus informācijas sistēmu (IMI regulu)."

Ministru prezidents A. K. Kariņš

Izglītības un zinātnes ministre I. Šuplinska